Хасэм и лэжьыгъэр къепщытэж
Къэбэрдей Адыгэ Хасэм и X зэхуэсышхуэр дыгъуасэ кIуам Налшык къалэ щекIуэкIащ. КъАХ-м къалэмрэ щIыналъэхэмрэ щиIэ къудамэхэм я лIыкIуэу 200-м нэблагъэ хэтащ зэхуэсышхуэм.
Абы и Iуэхум хэлэжьыхьащ КъБР-м и Iэтащхьэм и Администрацэм Къэрал кIуэцI IуэхухэмкIэ и управленэм и унафэщI Къуэжей Артём, КъБР-м и Правительствэм и УнафэщIым и къуэдзэ Къардэн Мурат, КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и министрым и къуэдзэ Гергоков Джамбулат, КъБР-м и Парламентым и комитетым и унафэщI Пащты Борис, Дунейпсо Адыгэ Хасэм и тхьэмадэ Сэхъурокъуэ Хьэутий, КъБР-м и Адыгэ жылагъуэ зэгухьэныгъэхэм я лэжьыгъэр зэзыгъэуIу советым и унафэщI Къалмыкъ Жылэбий, КъБР-м и Жылагъуэ палатэм и унафэщI Берд Хьэзрэтатлий сымэ. ЗэIущIэр иригъэкIуэкIащ УФ-м и Жылагъуэ палатэм хэт Нэхущ Заурбий. Зэхуэсышхуэр зэрекIуэкIы-ну жыпхъэхэр яубзыхуа нэужь, къызэхуэсахэр яхуэщыгъуащ КъАХ-м блэкIа илъэсхэм жыджэру хэлэжьыхьа, дунейм ехыжа нэхъыжьыфIхэм. Япэу псалъэ зрата, Къэбэрдей Адыгэ Хасэм и тхьэмадэ ХьэфIыцIэ Мухьэмэд убгъуауэ тепсэлъыхьащ Хасэм 2013 — 2018 гъэхэм иригъэкIуэкIа лэжьыгъэм, зыхэта Iуэхугъуэхэм, нобэ зи ужь итхэм. КъАХ-р Дунейпсо Адыгэ Хасэм зэрыдэлажьэм, иригъэкIуэкI Iуэхухэм я мыхьэнэм тепсэлъыхьащ ДАХ-м и тхьэмадэ Сэхъурокъуэ Хьэутий. Апхуэдэуи зэIущIэм къыщыпсэлъащ КъущхьэтIу Хьэутий, Балэ Людмилэ, Къалмыкъ Жылэбий, Къардэн Мурат, Къуэжей Артём сымэ, нэгъуэщIхэри.
АдэкIэ зэхуэсышхуэм и къалэн нэхъыщхьэр арати, абы Iэ IэткIэ щыхахащ Къэбэрдей Адыгэ Хасэм и тхьэмадэр, абы и къуэдзэхэр, КъАХ-м и Президиумым, Советым, Къэзыпщытэ-къэзыбж комиссэм къэкIуэну илъэситхум хэтынухэр. КъАХ-м и тхьэмадэу къыкIэлъыкIуэ пIалъэми лэжьэну, псори зэдэарэзыуэ хахыжащ ХьэфIыцIэ Мухьэмэд. Къэбэрдей Адыгэ Хасэм и X зэхуэсышхуэр зэрекIуэкIам теухуа тхыгъэ убгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
НэщIэпыджэ Замирэ.
